02 de gener, 2020

Cyril Despres correrà el Dakar amb un 'buggy' OT3 del programa Red Bull. El pìlot resident tanca així els dubtes sobre la seva presència al ral·li més dur del món i ho farà amb el reconegut explorador Mike Horn com a copilot en la prova que s'iniciarà el 5 de gener.

Els dubtes s'han esvaïtt i Cyril Despres no fallarà en aquesta edició del Dakar. El cinc vegades campió competirà amb un buggy OT3 del projecte Red Bull Off-Road Junior Team. La baixa d'un dels pilots del programa li ha obert les portes a participar-hi.

L'equip on actua d'entrenador li ha brindat l'oportunitat de córrer amb un Side-by-Side amb motor 1.000 turbo. Una categoria diferent més igualada que obligarà Despres a canviar l'objectiu dels darrers anys d'optar a ser campió de la general.

Assegura que per ell, a qui li agrada la velocitat i sempre ha "intentat ser el més ràpid", serà "tot un repte no sobrepassar els 130".

El repte d'una nova categoria no serà l'únic, també comptarà amb un copilot diferent. El reconegut explorador Mike Horn acompanyarà Despres. Horn és un aventurer acostumat als reptes entre els quals hi ha la travessa del Pol Nord en ple hivern sense vehicles o gossos i va ser el primer a baixar el riu Amazones sense vehicle motoritzat. Tot i això, aquesta serà la seva primera experiència en un ral·li. Cyril veu el canvi de categoria com un repte de futur.

La parella Despres-Horn començarà l'aventura el 5 de gener a Jeddah, Aràbia Saudita, i tancarà l'experiència el 17 de gener.

Informa: Joel Romero

Imatges: Pere Besolí

Imatges cedides: Red Bull